**Általános Indokolás**

Kecskemét Megyei Jogú Város Önkormányzata Közgyűlésének a Közgyűlés és Szervei Szervezeti és Működési Szabályzatáról szóló 4/2013. (II.14.) önkormányzati rendelete (a továbbiakban: SZMSZ) módosítására vonatkozó javaslat az önkormányzat hatékonyabb működése, valamint a változó magasabb szintű jogszabályi rendelkezéseknek való megfelelés céljából nélkülözhetetlen rendelkezéseket tartalmazza.

**Részletes Indokolás**

A rendelet-tervezet 1. § - 3. §-aihoz és 6. § b) pontjához:

Az 1. § kiegészítő rendelkezéseket tartalmaz a tanácsadó testületek felállítása és azok működésének részletes szabályai vonatkozásában. A 14 egyéni választókerületben a tanácsadó testületek felállítása és működtetése az önkormányzat mindenkor hatályos költségvetési rendeletében választókerületi keret céljára biztosított forrás hatékonyabb, a demokratikus alapértékek szélesebb körű érvényesítése érdekében az adott egyéni választókerületben lakóknak a döntés előkészítés folyamatába való bevonásával történő felhasználását segítik elő. Ezen célok elérése érdekében a tanácsadó testületek jogosultak véleményt alkotni és javaslatot tenni a döntéshozónak. A 2. § a tanácsadó testületek tagjainak és tartalék tagjainak megválasztására vonatkozó hatáskört a Városstratégiai és Pénzügyi Bizottság hatáskörébe utalja, míg a 3. § alapján a tanácsadó testületek véleményének a figyelembevételével a közösségi programok és városrészi fejlesztések finanszírozására szolgáló választókerületi keret felhasználásáról – az alapítványi forrás átadásának kivételével, amely át nem ruházható közgyűlési hatáskör – a polgármester dönt.

A rendelet-tervezet 4. §-ához és 6. § c) pontjához:

Az SZMSZ 7. melléklet 3.2.2. pontjának módosítását, és az SZMSZ 7. melléklet 3. pontjának 3.2.3. ponttal történő kiegészítését az indokolja, hogy az építésügyi és az építésfelügyeleti hatóságok kijelöléséről és működési feltételeiről szóló 343/2006. (XII. 23.) Korm. rendelet 1. §-ának 2020. március 1. napján hatályba lépő módosítása az építésügyi hatósági feladatokat ellátó általános építésügyi hatóságként az építmények, építési tevékenységek tekintetében a megyei kormányhivatalt jelöli ki. A jogszabályváltozás következtében a Műszaki Osztály megszűnése mellett annak megmaradó környezetvédelmi feladatait a jövőben a Városüzemeltetési Osztályon belül létrejövő Környezetfejlesztési Csoport látja el. A Városüzemeltetési Osztályon belül már jelenleg is működő Közmű- és Közterületfejlesztési Csoport a jövőben Beruházási, Közmű- és Közterületfejlesztési Csoport elnevezéssel működik tovább feladatköreinek a beruházás előkészítéssel és bonyolítással összefüggő egyes feladatokkal történő kibővülése mellett.

A Pályázatkezelési és Közbeszerzési Osztály feladatkörében felmerülő pályázatkezelési feladatok mennyiségére és összetettségére tekintettel, valamint a hatékonyabb munkamegosztás érdekében célszerű a szervezeti egységen belül a Projekt-koordinációs Csoport mellett a Pályázati Csoport létrehozása.

A Tisztelt Közgyűlés jelen napirendjén külön napirendi pontként szerepel Kecskemét Megyei Jogú Város Polgármesteri Hivatala Szervezeti és Működési Szabályzatának módosításáról szóló előterjesztés, amelyben részletesen bemutatásra került a feladatkörök változása.

A rendelet-tervezet 5.§-ához:

Jelenleg Kecskemét Megyei Jogú Város Polgármesteri Hivatala Hetényegyházi Kirendeltség látja el a hagyatéki, póthagyatéki és leltározási feladatokat a 6044 irányítószámú bejelentett lakóhelyen, tartózkodási helyen életvitelszerűen lakók tekintetében. A hagyatéki eljárásról szóló 2010. évi XXXVIII. törvény 2020. február 1. napjától jelentősen módosította a jegyző hatáskörébe tartozó szabályokat, így a szakszerűség biztosítása érdekében célszerű, hogy ezeket az ügyeket ne a kirendeltségen intézze a hivatal. Mindezekre tekintettel a feladatok átcsoportosítása indokolttá teszi a Hetényegyházi Kirendeltség ügyfélfogadási idejére vonatkozó szabályok módosítását.

A rendelet-tervezet 6. §-ához

A § hatályon kívül helyező rendelkezéseket tartalmaz.

A rendelet-tervezet 7. §-ához

A § hatályba lépéssel kapcsolatos rendelkezéseket tartalmaz.